Só loop ou wapad deur Wapadrand en Equestria – Afrikanergeskiedenis
Lewendige belangstelling in die presiese roete van die ou transportryer-wapad, wat met die goudstormloop as die hoofroete tussen Johannesburg en Pelgrimsrus gebruik is, duur voort. Daniel Visser van Equestria wou by ons weet of daar dalk 'n kaart of skets van die benaderde roete beskikbaar is.
In November 2002 het Koos Reyneke, een van die oorspronklike stigters van die Wapadrand dorpsgebied, vir Die Bronberger gewys waar die ou wapad geloop het. Ons het vir Koos gevra of hy nie 'n kaart van dié roete het nie en hy het die roete vir ons in rooi op die meegaande kaart van Wapadrand en Equestria aangedui.
Die ou transportryer-wapad was net wes van Hans Strijdomrylaan (Solomon Mahlangu). Die pad het dan aangegaan met die straat wat vandag as Briekslinger bekend staan, en het oor Disselboom deur dit wat vandag 'n parkie is, gegaan. Dié parkie net oos van Disselboomweg, is weerskante van die eertydse spruitjie.
'n Transportwa steek 'n spruit oor
Koos sê dat daar 'n ou driffie was en dat die pad daar gevurk het. Dit is kort voor 'n mens by Hans Strijdom- en Lynnwoodweg se verkeerslig kom, ongeveer waar die laaste straat uit Lynnwoodweg draai. Dit was ook hoe die ou grondpad geloop het, voor die nuwe Hans Strijdomrylaan gebou is.
'n Ossewa gaan deur 'n driffie
Die derde stilhouplek was by dit wat ons vandag as die Rhenosterfonteinpad ken. Daar is sterk fonteine so 'n paar kilometer in dié pad af op die plaas Kleinfontein. Sommige transportryers het eerder voor dié stop langs die Pienaarsrivier uitgespan.